|  |
| --- |
| PATVIRTINTA  Panevėžio suaugusiųjų ir jaunimo mokymo centro direktoriaus 2023 m. rugsėjo 27 d. įsakymu Nr.1.4-V-125 |

**PANEVĖŽIO SUAUGUSIŲJŲ IR JAUNIMO MOKYMO CENTRO MOKINIŲ NEMOKAMO MAITINIMO ORGANIZAVIMO TVARKOS APRAŠAS**

**I. BENDROSIOS NUOSTATOS**

1. Mokinių nemokamo maitinimo organizavimo Panevėžio suaugusiųjų ir jaunimo mokymo centre tvarkos aprašas (toliau – Tvarkos aprašas) nustato mokinių nemokamo maitinimo, vykdomo centre, organizavimo tvarką ir reikalavimus.

2. Panevėžio suaugusiųjų ir jaunimo mokymo centro nemokamo mokinių maitinimo tvarkos aprašas parengtas vadovaujantis teisės aktais, reglamentuojančiais mokinių maitinimo organizavimą, maisto gaminimą, patalpų ir įrangos priežiūrą, higienos normas, sveikatos ir saugos reikalavimus: Lietuvos Respublikos socialinės paramos mokiniams 2006 m. birželio 13 d. įstatymu Nr. X-686; Lietuvos Respublikos sveikatos apsaugos ministro 2011 m. lapkričio 11 d. „Vaikų maitinimo organizavimo tvarkos aprašu”, patvirtintu įsakymu Nr.V-964; Lietuvos Respublikos sveikatos apsaugos ministro 2014 m. liepos 4 d. įsakymu Nr.V-769 ,,Dėl maitinimo organizavimo ikimokyklinio ugdymo, bendrojo ugdymo mokyklose ir vaikų socialinės globos įstaigose tvarkos aprašo patvirtinimo“; Lietuvos Respublikos sveikatos apsaugos ministro ir švietimo ir mokslo ministro 2016 m. liepos 21 d. įsakymu Nr.V-966/V-672 ,,Dėl visuomenės sveikatos priežiūros organizavimo mokykloje tvarkos aprašo patvirtinimo“; Panevėžio miesto savivaldybės tarybos 2010 m. gruodžio 30 d. sprendimu Nr. 1-64-10 ,,Dėl mokinių maitinimo organizavimo Panevėžio miesto savivaldybės bendrojo ugdymo mokyklose tvarkos aprašo patvirtinimo, patalpų, reikalingų maistui ruošti, suteikimo maitinimo paslaugų teikėjams nemokamai ir mokinių nemokamo maitinimo Panevėžio mieste tvarkos aprašo, patvirtinto savivaldybės tarybos 2008 m. liepos 3 d. sprendimu Nr. 1-20-13, 7 punkto pakeitimo“ (galiojanti suvestinė redakcija nuo 2023-05-27); Panevėžio miesto savivaldybės tarybos 2021 m. rugpjūčio 26 d. sprendimo pakeitimu Nr. 1-249 „Dėl savivaldybės tarnybos 2019 m. gegužės 14 d. sprendimo Nr. 1-158 „Dėl socialinės paramos mokiniams teikimo savivaldybės ir nevalstybinėse mokyklose tvarkos aprašo patvirtinimo ir savivaldybės tarybos 2013 m. birželio 27 d. sprendimo Nr. 1-211 pripažinimo netekusiu galios“; Lietuvos Respublikos vyriausybės 2021 m. gruodžio 15 d. nutarimu Nr. 1077 ,,Dėl Lietuvos respublikos vyriausybės 2014 m. lapkričio 5 d. nutarimo Nr. 1206 „Dėl socialinės paramos išmokų atskaitos rodiklių dydžių patvirtinimo“ pakeitimo“, atsižvelgiant į SPIS Mokinių nemokamo maitinimo registravimo žurnalą

3. Mokinių nemokamo maitinimo Panevėžio suaugusiųjų ir jaunimo mokymo centre tvarkos aprašas reglamentuoja mokinių, kurie mokosi centre, nemokamo maitinimo organizavimą ir teikimą bei valstybės lėšų tikslinį panaudojimą.

4. Mokinių nemokamo maitinimo rūšys – pusryčiai, pietūs.

5. Pareiškėjas dėl nemokamo maitinimo mokiniams kreipiasi į deklaruotos gyvenamosios vietos seniūniją, o jeigu gyvenamoji vieta nedeklaruota, – į savivaldybės, kurioje gyvena, seniūniją, pagal Panevėžio miesto savivaldybės tarybos sprendimu patvirtintą Kreipimosi dėl socialinės paramos mokiniams tvarkos aprašą.

6. Kad mokinys gautų nemokamą maitinimą nuo mokslo metų pradžios, pareiškėjas gali kreiptis nuo tų metų liepos 1 dienos į Panevėžio miesto savivaldybės Socialinių reikalų skyrių.

7. Tvarkos aprašas taikomas organizuojant ir siekiant užtikrinti sveikatai palankaus mokinių maitinimo paslaugas centre.

**II. SĄVOKOS IR JŲ APIBRĖŽIMAI**

8. Šiame tvarkos apraše vartojamos sąvokos ir jų apibrėžimai:

**Pusryčiai** – centre organizuojamas socialiai remtinų mokinių maitinimas.

**Pietūs** – centre organizuojamas socialiai remtinų mokinių maitinimas.

**Maisto davinys** – lengvai paruošiami arba paruošti vartoti maisto produktai, kurie išduodami tam tikram laikotarpiui pagal sveikatos apsaugos ministro nustatytas vidutines rekomenduojamas paros normas ir yra supakuoti, kad būtų galima saugiai nešti, vežti ar kitaip transportuoti.

**Šiltas maistas** –taimaistas, patiekiamas kaip karštas patiekalas, iki jo patiekimo vartoti laikomas ne žemesnėje kaip **+**68 ºC temperatūroje.

**Tausojantis patiekalas** – šiltas maistas, pagamintas maistines savybes tausojančiu gamybos būdu: virtas vandenyje ar garuose, troškintas, pagamintas konvekcinėje krosnelėje.

**Valgiaraštis** –tai patiekiamų vienos dienos maisto produktų ir patiekalų sąrašas.

**III. NEMOKAMO MAITINIMO SKYRIMAS/NUTRAUKIMAS**

9. Sprendimas dėl nemokamo maitinimo skyrimo mokiniams, priimamas savivaldybės, kurioje pateiktas prašymas-paraiška (prašymas), seniūnijoje, vadovaujantis Panevėžio miesto savivaldybės tarybos sprendimu patvirtintu Kreipimosi dėl socialinės paramos mokiniams tvarkos aprašu.

10. Mokiniams centre nemokamas maitinimas skiriamas, kasdien peržiūrint informaciją apie priimtus sprendimus dėl mokinių nemokamo maitinimo SPIS (socialinės paramos šeimai informacinė sistema).

11. Mokiniui, kuriam skirtas nemokamas maitinimas centre, nutraukus sutartį su Panevėžio suaugusiųjų ir jaunimo mokymo centru ar išvykus į gydymo įstaigą, sanatoriją, centro administracija ar klasės vadovas informuoja asmenį, atsakingą už nemokamą mokinių maitinimo organizavimą centre, dėl mokinio išvykimo iš centro. Atsakingas asmuo informuoja seniūnijos socialinį darbuotoją dėl mokinio išvykimo iš centro.

**IV. NEMOKAMO MAITINIMO ORGANIZAVIMAS SJMC**

12. Centre sudarytos sąlygos mokinių maitinimui organizuoti.

13. Už mokinių maitinimo organizavimą ir teikimą atsakingas centro direktorius.

13.1. Maitinimo paslaugos teikėjas nustatomas Viešųjų pirkimų įstatymo nustatyta tvarka.

14. Panevėžio suaugusiųjų ir jaunimo centro direktorius ir maitinimo paslaugos teikėjas yra atsakingi už šio tvarkos aprašo laikymąsi.

15. Panevėžio suaugusiųjų ir jaunimo mokymo centras, atstovaujamas direktoriaus, veikiančio pagal suaugusiųjų ir jaunimo mokymo centro nuostatus ir maitinimo paslaugos teikėjas sudaro maitinimo paslaugų viešojo pirkimo ir pardavimo sutartį „Dėl mokinių maitinimo mokykloje“. Sutartyje yra numatyta atsakomybė už maitinimo organizavimą ir patalpų higienos reikalavimų užtikrinimą.

16. Centro direktorius: tvirtina valgiaraščius, mėnesinius mokinių nemokamo maitinimo registravimo žurnalus, metines išlaidų sąmatas (nemokamam mokinių maitinimui).

17. Socialinis pedagogas atsakingas už priešmokyklinio ugdymo grupių vaikų nemokamo maitinimo registravimą sistemoje SPIS, teikia informaciją Panevėžio miesto savivaldybės administracijos socialinių reikalų skyriui, atsakingas už mokinių nemokamo maitinimo žurnalo tvarkymą, organizuoja informacijos apie nemokamo maitinimo skyrimo sąlygas teikimą ugdytinių tėvams, globėjams (rūpintojams).

18. Centre kasdien organizuojamas maitinimas (pusryčiai, pietūs), kurio metu sudarytos sąlygos, galimybės, lanksti maitinimo organizavimo centre sistema, pavalgyti šilto maisto, laikantis nustatytų maisto saugos ir maisto tvarkymo reikalavimų.

19. Maitinimo paslauga (patiekalai pusryčiams, pietums) pateikiama pagal valgiaraštį.

20. Patiekiamas maistas gaminamas ir patiekiamas tą pačią kalendorinę dieną, kokybiškas, įvairus, atitinkantis saugos reikalavimus. Pusryčių-pietų metu vienas iš patiekiamų karštųjų pietų patiekalų – tausojantis ir augalinis patiekalas.

21. Einamosios savaitės valgiaraščiai skelbiami valgykloje, visiems gerai matomoje vietoje. Patiekalai mokinių maitinimui gaminami naudojanti Valstybinio sveikatos centro metodinės priemones, atsižvelgiant į mokinių amžiaus grupe nuo 11 metų ir vyresnį, paros maistinę vertę, kaloringumą.

22. Kiekvieną dieną, antros pamokos metu socialinis pedagogas suskaičiuoja mokinius, kuriems priklauso nemokamas maitinimas ir iki 10.20 val. užsako pietus. Nemokamo maitinimo mokinių skaičių perduoda skambindamas maisto tiekėjui. Tiekėjas pristato maistą termosuose reikalavimų nustatytą tvarką, 11.50 val. sudeda patiekalus į karštą marmitą, kur jis laikomas 68 temperatūroje iki atleidimo 12.05 val.

23. Centro visuomenės sveikatos priežiūros specialistė pagal kompetenciją prižiūri, kad mokinių maitinimas būtų organizuojamas pagal tvarkos aprašo reikalavimus.

24. Mokiniui, kuriam skirtas mokymas namuose, nemokamo maitinimo kiekvienas atvejis svarstomas individualiai.

25. Mokiniams mokantis namuose, dalyvaujant įvairių programų veikloje, išvykose, turistiniuose žygiuose gali būti atiduodami maisto daviniai. Maisto daviniai gali būti išduodami karantino, ekstremalios situacijos, ekstremalaus įvykio ar įvykio laikotarpiu, jei tuo metu sustabdomas vaikų maitinimo paslaugų teikimas centre.

26. Klasės vadovas informuoja prieš 3 d. d. socialinį pedagogą dėl nemokamo maitinimo pasikeitimų. Su nemokamą maitinimą gaunančių mokinių tėvais suderina maisto davinio atsiėmimo laiką ir informuoja socialinę pedagogę.

27. Iki sekančio mėnesio 5 d. privaloma užpildyti SPIS maitinimo tabelius.

**V. MAITINIMO TEIKIMAS**

28. Nemokamo maitinimo centro valgykloje laikas ir tvarka:

28.1. prieš pirmą pamoką (9.15 val.-9.25 val.) - valgo jaunimo ir suaugusiųjų klasių mokiniai, gaunantys nemokamus pusryčius;

28.2. po keturių pamokų (12.00 val.-12.20) - jaunimo ir suaugusiųjų klasių mokiniai gaunantys nemokamus pietus;

29. Nemokamų pusryčių, pietų vienos dienos kaina vienam mokiniui nustatoma vadovaujantis Panevėžio m. savivaldybės administracijos direktoriaus įsakymu ,,Dėl mokinių nemokamam maitinimui skiriamų lėšų maisto produktams įsigyti dydžių nustatymo“.

**VI. BAIGIAMOSIOS NUOSTATOS**

30. Socialinei paramai skiriamos valstybės biudžeto tikslinės lėšos, kurios naudojamos tik maisto produktams įsigyti (įskaitant prekių pridėtinės vertės mokestį). Nemokamam maitinimui administruoti (darbuotojų darbo užmokesčiui, socialiniam draudimui, išlaidoms už komunalines ir kitas paslaugas) naudojamos Savivaldybės biudžeto lėšos.

31. Tvarka įsigalioja nuo jos patvirtinimo dienos.

32. Tvarka keičiama, atnaujinama direktoriaus įsakymu.

\_\_\_\_\_\_\_\_\_\_\_\_\_\_\_\_\_